
Talde Mistoari atxikitako foru-parlamentari Emilio Jiménez Román jaunak 11-25/PES-00369 galdera egin du, idatziz erantzun dakion. Bada, Nafarroako Gobernuko Etxebizitzako, Gazteriako eta Migrazio Politiketako kontseilariak hau jakinarazten du:
107/2005 Foru Dekretuak, abuztuaren 22koak, Nafarroako Foru Komunitatean aire zabalean egiten diren gazteendako jarduerak arautzen dituenak, 1. artikuluan honako hau xedatzen du: 
“1. artikulua.  Aplikazio-eremua.
Foru dekretu honetan biltzen diren arauen bidez erregulatuko dira Nafarroako Foru Komunitateko lurraldearen barruan gazteek aire zabalean egiten dituzten jarduerak. Horretatik kanpo daude ofizialki onartutako ikastetxeek hezkuntza programaren edukietan oinarrituta, eskolaldiaren barruan eta bertako irakasleen laguntzaz egiten dituzten jarduerak”.
Halaber, foru dekretu horren 2. artikuluak honela definitzen du gazteek aire zabalean egiten dituzten jarduerak zer diren: “(…) izanen dira hogeita hamar urtetik beherakoei zuzenduriko noizbehinkako ekintza irekiak, hamar parte-hartzaile edo gehiago dituztenak eta, elkarren segidako hiru gau gutxienez egiten dituztenak instalazio mugikorretan; hala nola, kanpaldiak, kanpaldien itxura hartzen duten auzolandegiak, ibilaldiak, zeharkaldiak eta antzekoak”.
Euskal Udalekuen webgunean (https://udalekuak.eus/hasiera-2/ argitaratutako informazioaren arabera, Abaigar, Bernedo eta Goñi herrietan kokatutako hainbat eraikinetan egiten dira kanpaldiak. 
Eskura dagoen informazioaren arabera, kanpaldi horiek instalazio finko edo iraunkorretan egiten dira, zehazki, lehen aipatutako herrietan kokatuta dauden eraikinetan, eta ez kanpalekuetan edo bestelako ezein instalazio mugikorretan. 
Beraz, Euskal Udalekuek antolatutako udalekuek ez dituzte aire zabaleko jardueratzat hartuak izateko baldintzak betetzen eta, ondorioz, ez daude 107/2005 Foru Dekretua betetzera behartuta. 
Hori jakinarazten dut, Nafarroako Parlamentuko Erregelamenduaren 215. artikuluan xedatutakoa betez.
Iruñean, 2025eko azaroaren 10ean
Hirugarren lehendakariorde eta Etxebizitzako, Gazteriako eta Migrazio Politiketako kontseilaria: Begoña Alfaro García

